המחווה המרגשת של סגן נשיא ארצות הברית : ימים ספורים לאחר שהנשיא דונלד טראמפ כינה עיתונאי חרדי ששאל אותו על אנטישמיות בארצות הברית "שקרן" ודרש ממנו לשבת, הגיע סגנו מייק פנס לבית הקברות היהודי "חסד של אמת" בעיר סנט לואיס שבמיזורי - ועזר לנקות את המקום אחרי שאלמונים השחיתו את בית העלמין וניתצו 154 מצבות. צפו בו.

לאחר שפנס שמע קריאת פרק תהילים, הוא ניגש ישירות למלאכה. הוא הפשיל שרוולים, שם כפפות, לקח מגרפה ביד - והחל לקחת זרדים ולגרוף כדי ליישר את השטח, לאחר הוונדליזם המכוער. "אין מקום באמריקה לאלימות ולאנטישמיות", אמר פנס בתחילת ביקורו. הוא אמר כי ההשחתה והאיומים על מרכזים יהודיים "מהווים תזכורת עצובה לעבודה שיש לעשות על מנת לעקור מהשורש שנאה ודעות קדומות. הבית הלבן מגנה את הוונדליזם ואת אלה שביצעו אותו בצורה החזקה ביותר".

לדברי פנס, אנשי מיזורי נותנים השראה לאומה עם "אהבתם והאכפתיות שלהם למקום". הוא הודה להם על כך שהם "מראים לעולם מה הופך את אמריקה למה שהיא". לפני כן גינה סגן הנשיא את המקרה בנאום אחר, ואמר כי זהו "מעשה נתעב של ונדליזם".

הגיע לעזור. סגן הנשיא מייק פנס

איש השירות החשאי מאבטח את סגן הנשיא

אתמול התייחס טראמפ להשחתת הקברים ולגל האיומים בהטמנת פצצות במרכזי קהילה יהודיים, ואמר כי "האנטישמיות היא דבר נורא. זה הולך להיפסק וזה חייב להיפסק". ראש הממשלה בנימין נתניהו בירך על דברי טראמפ. "זה מאוד חשוב שטראמפ נקט עמדה תקיפה נגד האנטישמיות, וחשוב שכולנו נמשיך לעשות זאת בשנים הבאות", אמר ראש הממשלה בבית כנסת בסידני, במהלך ביקורו המדיני באוסטרליה.

"אנו נלחמים מול אלה החותרים לעשות דמוניזציה לעם היהודי ומול העלייה שאנו עדים לה של אנטישמיות במקומות בעולם", הוסיף נתניהו. "זה משהו שצריך להילחם נגדו יחד. זה חשוב באירופה וזה חשוב באמריקה". היום התקבל איום אנונימי על פצצה - הפעם במטה הארגון בניו יורק של הליגה נגד השמצה, ארגון הנאבק באנטישמיות. לאחר חקירה יחד עם גורמי האכיפה, נקבע כי האיום אינו אמין.

ביממה האחרונה גייסו ארגונים מוסלמיים עשרות אלפי דולרים לשיפוץ בית הקברות היהודי שהושחת בסנט לואיס. "המוסלמים האמריקנים עומדים לצד הקהילה היהודית בארה"ב ומגנים את הזוועה של חילול הקברים", אמרו המארגנים של פרויקט המימון, לינדה סרסור וטארק אל-מסידי.

היעד של קמפיין גיוס התרומות האינטרנטי, שנקרא "מוסלמים מתאחדים כדי לשפץ את בית העלמין היהודי", היה 20 אלף דולר. הקמפיין השיג עד כה קרוב ל-80 אלף דולר, ומארגני הפרויקט אמרו ששאר הכסף שגויס ייתרם לשיקום אתרים יהודיים נוספים שחוללו על רקע גזעני בגל האנטישמיות בתקופה האחרונה.